Norske boksere kan miste OL - må fjerne hjelmen
- Vi har en forskrift i Norge som påbyr bruk av hjelm. Hvis ikke den fjernes, kan vi ikke delta i internasjonale konkurranser, bekrefter generalsekretær Oddvar Ervik i Norges bokseforbund.Det er tatt hensyn til at det internasjonale bokseforbundet AIBA om tre måneder vil forby mannlige boksere å bruke hjelm i ringen.Men flere nye regler som er på gang fra AIBA, kan ifølge idrettspresident Børre Rognlien også hindre Norges høyt internasjonalt rangerte kvinnelige amatørboksere i å konkurrere utenlands. - Det er ingen tvil om at vi vil ha norske boksere i OL. Vi er så tett på denne saken som vi kan. Vårt forslag er å fjerne den gamle loven, sier Børre Rognlien med henvisning til forbudet mot proffboksing fra 1981. Etter det VG forstår er det ikke stemning i «Godkjenningsnemda for organisert kampaktivitet som tillater knockout» - kulturdepartementets «knockoutkomite» fra 2002 - for å tilpasse de norske reglene til de nye internasjonale amatørreglene. Fordi de begynner å likne på de som praktiseres i proffboksing. AIBA har i lengre tid villet starte en profesjonell «avdeling». - Dette bekymrer meg. Sist jeg var inne på AIBAs hjemmeside leste jeg at de vil bruke navnet «profesjonell» på de nasjonale forbundene, sier Børre Rognlien.Gerhard Heiberg i den internasjonale olympiske komité fikk nyheten om AIBAs «hjelm forbudt»-regel av VG i går. Han sier at IOC-president Jacques Rogge er mot at bokserne går i OL-ringen uten beskyttelseshjelm. Det er også IOCs medisinske sjef Arne Ljungqvist. Rogge, som er lege, går av som IOC-president om et halvt år. - Her kommer det til å bli diskusjoner. Men hva AIBA gjør utenom OL, er opp til AIBA, Vi i IOC har god tid. Neste OL er ikke før om tre og et halvt år, sier Gerhard Heiberg.
Norske boksere må fjerne beskyttelseshjelmen i kamper utenfor Norge fra 1. juni. Det kan stoppe dem fra å komme til Rio-OL i 2016.